b'\n_START_ARTICLE_\nRekylmekanisme\n_START_PARAGRAPH_\nEn rekylmekanisme er en repetermekanisme for selvladende skytev\xc3\xa5pen der kammer og sluttstykke er l\xc3\xa5st sammen i det skuddet avfyres, slik at mekanismen ikke \xc3\xa5pnes mens trykket i kammeret er s\xc3\xa5 h\xc3\xb8yt at det kan skade skytteren eller v\xc3\xa5penet. P\xc3\xa5 grunn av dette kan rekylmekanismer bruke mye kraftigere ammunisjon enn v\xc3\xa5pen med rene blowback-mekanismer, der sluttstykket ikke er l\xc3\xa5st mot kammeret. Det finnes flere forskjellige rekyldrevne mekanismer, men felles for dem alle er at kraften i rekylet driver mekanismen.\n_START_SECTION_\nKort piperekyl\n_START_PARAGRAPH_\nKort piperekyl virker ved at l\xc3\xb8pet er mekanisk bundet til sluttstykket og begge beveger seg bakover i skudd\xc3\xb8yeblikket. De sammenf\xc3\xb8yde delene beveger seg f\xc3\xb8rst fra hverandre n\xc3\xa5r de har blitt drevet et stykke tilbake. Tiden det tar for delene \xc3\xa5 bevege seg er nok til at trykket i kammeret er sunket til forsvarlig niv\xc3\xa5. I kort piperekyl vil l\xc3\xb8pet aldri bevege seg s\xc3\xa5 langt bak at det kommer borti patronene i magasinet. Denne formen for rekylmekanisme ble introdusert med Maxim maskingev\xc3\xa6r og senere brukt i en rekke v\xc3\xa5pen. Maxim, og de nesten samtidige Borchardt- og Luger automatpistolene brukte et sluttstykke med et ledd. N\xc3\xa5r sluttstykket var kommer tilstrekkelig langt bak, ble leddet vippet opp (ned i Maxim maskingev\xc3\xa6r), og forbindelsen til l\xc3\xb8pet ble brutt. Andre v\xc3\xa5pen, som Mauser C96 og MG3 har sluttstykker som er l\xc3\xa5st mot glidekassen._NEWLINE_John Moses Browning konstruerte en mekanisme for automatpistoler der l\xc3\xb8pet har utfreste spor p\xc3\xa5 oversiden som passer til tilsvarende spor i toppen p\xc3\xa5 sleiden. I skudd\xc3\xb8yeblikket er bakenden av l\xc3\xb8pet med sporene klemt opp mot sleiden slik at de er l\xc3\xa5st sammen. N\xc3\xa5r sleiden og l\xc3\xb8pet beveger seg bakover, vil l\xc3\xb8pet mangle st\xc3\xb8tte fra undersiden og l\xc3\xb8sne fra sleiden. Denne mekanismen ble introdusert med FN Modell 1900 og er kjent fra nesten alle moderne automatpistoler, fra Colt M1911 til Glock 17.\n_START_SECTION_\nLang piperekyl\n_START_PARAGRAPH_\nLang piperekyl er som navnet antyder et system der l\xc3\xb8pet beveger seg langt bakover. L\xc3\xb8pet og sluttstykket sitter l\xc3\xa5st sammen hele eller nesten hele veien bakover, og sluttstykket blir igjen bak n\xc3\xa5r l\xc3\xb8pet beveger seg framover igjen. Vanligvis vil l\xc3\xb8p og sluttstykke ha separate rekylfj\xc3\xa6rer. Denne typen mekanisme t\xc3\xa5ler mye kraftigere ammunisjon enn kort piperekyl og brukes hovedsakelig p\xc3\xa5 artilleri. De eneste pistolene som har lang piperekyl er den britiske Mars pistol og noen ungarske pistolmodeller, den eneste som ble laget i noe st\xc3\xb8rre antall var Frommer Stop fra 1912 som ble produsert og brukt av \xc3\x98sterrike-Ungarn under 1. verdenskrig. Mekanismen er derimot ikke uvanlig p\xc3\xa5 automathagler og p\xc3\xa5 enkelte maskingev\xc3\xa6r som det norske Madsen og mindre velykkede franske Chauchat._NEWLINE_I motsetting til kort piperekyl vil bakkanten for l\xc3\xb8pet bevege seg forbi patronen ved lang piperekyl, slik at et eventuell utkaster\xc3\xa5pning befinner seg bak magasinet.\n_START_SECTION_\nForsinket sluttstykke\n_START_PARAGRAPH_\nEn rekke mekanismer faller mellom de rekyldrevne mekanismene og ren masseretardert sluttstykkemekanismer, der l\xc3\xb8pet er fast og ikke beveger seg i forhold til glidekassa. Maskinpistoler er ofte tunge nok til at vekten av sluttstykket er nok til \xc3\xa5 holde igjen mekanismen til trykket har sunket tilstrekkelig, men det finnes en rekke mekanismer som baserer seg p\xc3\xa5 et todelt sluttstykke, der selve sluttstykket er l\xc3\xa5st mot glidekassa, mens sluttstykkeb\xc3\xa6reren beveger seg bakover. I Norge er nok den best kjente AG3-mekanismen, der sluttstykket holdes igjen av to sm\xc3\xa5 ruller som ligger an mot glidekassa._NEWLINE_P\xc3\xa5 mange moderne skytev\xc3\xa5pen blir l\xc3\xa5singen mot glidekassen l\xc3\xb8snet ved at gass fra l\xc3\xb8pet tappes av og ledes bakover og virker gjennom et gasstempel. Denne formen for rekylmekanisme kalles gassmekanisme.'